Idazkera baskonikoa

**Idazkera baskonikoa** baskoien lurretan aurkitu diren hizkuntza baskonikozko testuen idazkera da. Iberierazko ipar-ekialdeko idazkeraren antza du, baina ez da berdina.

## Idazkera 
Ingurune geografiko horretan, baskoien hiriak barne hartzen dituena, garai horretarako ohikoak diren signario iberiarretan eta zeltiberiarretan agertzen ez diren hainbat zeinu identifikatu dira, edo agertzen direnean, kasu bakan batzuetan da eta ez dute soinu bera transkribatzen. Hizkuntza iberiarra edo zeltiberiarra ez den beste hizkuntza edo hizkuntza batzuen zeinuak idazteko erabili zela uste da eta Javier Velaza nafar epigrafistak hizkuntza baskonikoaz hitz egin du. Zeinu horiek txanponetan agertu dira, eta azken aurkikuntza Irulegiko eskuan izan da. Zeinu berezi horiek hauek dira:

* Atzekoz aurrera idatzitako S: *Arsakos* txanponean agerti da, *Arsaos* txanponaren ale batzuetan, *Ontikes* txanponetan eta Sekiako ale batzuetan.
* Atzekoz aurrera idatzitako R: *Arsaos* txanponetan ageri da.
* Bost marraz egindako KA: *Bolskan* txanponetan.
* H itxurako BO: *Bolskan* txanpon batzuetan ageri da.
* T itxurako hizkia: N gisa ulertu izan da. Tradizioz, *Unambaate* eta *ontikes* gisa irakurri izan diren txanponen legendetan ageri da. Eduardo Orduñaren iritziz, afrikatu bat idazteko erabil zitekeen; *tz* (aukera gehien dituena) eta *ts* aipatzen ditu. Horrela balitz, eta kontuan izanda *nb* taldea M gisa irakur daitekeela, *Utzamaate* eta *Ontzikes* irakurri beharko litzateke. Hizki hori alfabeto greko-iberikoan ere agertu da, baita Irulegiko eskuan ere.

* KE makurra: *Ontikes* legendan agerti da.
* S: Agian, Ś idazteko erabili zen *Sekia* txanponean.
* Bost besoko S: *Sesars* eta *Tirsos* txanponetan
* Galburu itxurako hizkia: *Sesars* txanponetan
* Barnean lerro bertikala daukan erronboide edo zirkulu formako balizko TE: *Unambaate* txanponetan ageri da.

Fitxategi:Bolscan Huesca denario 22964.jpg|*Bolskan* txanpona. Aurkia eta ifrentzua. Bost marraz egindako KA edo GA ikusten da.
Fitxategi:Bolskan-A-5-lerro.svg|*Bolskan* txanponetan ageri den legenda egungo ordenagailu programa batez idatzita. Bost marraz egindako KA edo GA ikusten da.
Fitxategi:Coins of Arsaos in Navarre Spain 150BCE 100BCE Roman stylistic influence.jpg|*Arsaos* txanpona. Aurkia eta ifrentzua. Ifrentzuan ageri den legendan, bigarren hizkia buelta emandako R bat da.
Fitxategi:Arsaos.svg|*Arsaos* txanponetan ageri den legenda egungo ordenagailu programa batez idatzita. Ezkerretik eskuinera irakurriz gero, bigarren letrak atzekoz aurrera biratutako R larria dirudi.
Fitxategi:Arsakos.svg|*Arsakos* txanponaren legenda. Z baten edo buelta emandako S baten itxurako zeinua du.
Fitxategi:Denario (51334488728).jpg|*Bolskan* txanponaren BON legenda aurkian.
Fitxategi:BON-zeinua.svg|BON testua
Fitxategi:Ontikes-E-okertua.svg|*OnTikes* legenda. T zeinua, E zirkular itxurako zeinua eta buelta emanda dagoen S zeinua.
Fitxategi:Sesars-5-lerroko-S-arekin.svg|*Sesars* txanponetako legenda. Bost lerroz osatutako S eta galburu itxurako zeinua.
Fitxategi:Unambaate legenda.svg|*Unambaate* txanponaren legenda. Bi zeinu berezi ditu: bata T itxurako zeinua da; bestea, erdian lerro bertikala daukan erronbo antzeko forma.

## Oharrak 
## Erreferentziak 
## Ikus, gainera 
* Baskoien hizkuntza
* Irulegiko Eskua
* Baskoien txanponak
* Baskoi
* Akitaniera
* Idazkera paleohispaniko
* Idazkera iberiko
* Ipar-ekialdeko idazkera iberikoa

## Kanpo estekak